MEMENTO MORI

Autori projekta: Víktor Ríos i Eduardo Lara

Koordinacija: kolektiv *Put bez ograničenja / Savremena grafika* *(Sin Rumbo Fijo/Gráfica Contemporánea)*

Predstavnica projekta u Srbiji: Marija Sibinović

Širom planete, hiljadama godina, čovek se trudio da objasni stvarnost, dâ svom načinu života smisao, kao i da stvaralački nastupi nasuprot prirodi neizvesnosti koja odlikuje njegovo postojanje. Smrt(nost) predstavlja jednu od univerzalnih tema koju umetnici neretko, posredno ili neposredno, obrađuju. Fizički i duhovni prostor Meksika, odakle je potekao projekat, obiluje ovakvim referencama – od nasleđa starih civilizacija sa svojom specifičnom istorijom i ikonografijom, mešanja ovih uticaja sa španskom tradicijom, preko elemenata narodne meksičke kulture do velikih dostignuća modernih umetnika i savremenog trenutka popularnih sadržaja i trendova. Svi ovi aspekti čine bogato polje u kojem se razvijaju savremeni meksički umetnici. Umetnički kolektiv *Put bez ograničenja / savremena grafika* već dve godine razvija projekte međunarodne kulturne saradnje sa raznim institucijama, muzejima i pojedincima u Češkoj, Poljskoj i Srbiji, a naročito u Španiji.

Okosnicu projekta *Memento mori* čini srednjeamerički vizuelni sistem zida lobanja – *Tzompantli* (*zid lobanja* na autohtonom jeziku *Nahuatl*). Ovaj estetski pristup služi kao koncepcijsko polazište – tema smrt(nost)i se obrađuje u definisanom formatu ploče i papira (30 x 30, odnosno 40 x 40 cm) rezultujući zbirkom grafičkih listova koji se zatim slažu u veću blok-strukturu heterogenog izraza. Grafike predstavljene na izložbi izvedene su različitim tehnikama, tradicionalnim i novijim. Prisutni su konkretni, prepoznatljivi elementi koji direktno referišu na polazište, i metaforične i apstraktne umetničke refleksije. Postavku čini 72 rada od isto toliko umetnika. Ova izložba već je predstavljena u nekoliko gradova (Meksiko Siti, Barselona, Prag) i nastavlja da putuje povezujući ne samo učesnike već stvarajući šire zajedničko polje međusobnog upoznavanja i kulturne razmene. Ona priziva intimne prostore refleksije, osobnog i međusobnog saosećanja – *životne* vrednosti na koje nas upravo kroz krilaticu *Seti se svoje smrti* podseća.

Zastupnica projekta i selektorka za Srbiju

 dr um. Marija Sibinović